નાચગાન માટે આમ્રપાલીની વિખ્યાત નર્તકી ‘રસમાધુરી’ને તેની ટીમ સાથે બોલાવાઈ. હસ્તિનાપુર તાલુકાની બહાર આવેલા ગૌચરને સમથળ કરી સ્ટેડીયમ બનાવવાનું કામ દુર્યોધનની એચસીસી (હસ્તિનાપુર કન્સ્ટ્રક્શન કંપની)ને આપવામાં આવેલું, જેણે લગભગ ચારગણા ખર્ચમાં એ કામ સફળતાપૂર્વક નિષ્ફળ કરી બતાવ્યું, આખરે રમતગમત મંત્રાલયના પદ વગરના પ્રધાન ‘ઓય માડી’ને પદભ્રષ્ટ કરી એ પેમેન્ટ ક્લીયર કરાયું. છેલ્લે ભીષ્મ પિતામહની દરમીયાનગીરીને લીધે વિદુરજીએ જાતે દેખરેખ રાખીને સ્ટેડીયમ બનાવડાવ્યું.